Визуализаторът на Заха Хадид за първи път в България

На 30 май 2016 г. в София (сградата на САБ) ще се проведе уникалното за страната ни събитие "Визуализирай на МАX". То се организира по идея на Асоциацията на интериорните дизайнери в България (АИДБ) и ще срещне  родни архитекти, дизайнери и специалисти с едни от водещите световни имена в областта на триизмерното визуализиране. 
Участниците ще споделят успешни практики, ще представят бъдещето на 3D визуализацията, ще демонстрират новостите и възможностите на различните инструменти и продукти за 3D визуализация. 
[bookmark: _GoBack]И това далеч не е всичко. Като гост лектор ще се включи Томас Вурнасоз –визуализаторът на ЗАХА ХАДИД, една от най-влиятелните личности в съвременната архитектура и най-известната жена архитект. Той ще разкаже за проектите, по които са работили заедно с нея, каквo е да бъдещ част от нейния екип и как са проектирани едни от най-големите й шедьоври. 
Специално място има и един от най-успешните в момента брандове – студио EDIT. Неговите създатели Урос Нешич и Игор Козич лично ще разкажат своята история за това как са започнали наскоро, а вече визуализират за цял свят. От българска страна ще се включат Калин Благов от Kraftek Studio и Иван Стефанов от S Project. Гостите ще видят и "Chaos Group", които са създателите на V-Ray – един от безспорните ни поводи за национална гордост.


